
R A P O R T
MBI
PROJEKTLIGJIN “PËR DISA NDRYSHIME DHE SHTESA NË LIGJIN NR. 9942, DATË 26.06.2008, “PËR PARANDALIMIN E ÇRREGULLIMEVE TË SHKAKTUARA NGA PAMJAFTUESHMËRIA E JODIT NË ORGANIZMIN E NJERIUT”, TË NDRYSHUAR
I. Hyrje

Komisioni për Punën, Çështjet Sociale dhe Shëndetësisë, në cilësinë e komisionit përgjegjës, në mbledhjet e datave 17.09.2019, 2.10.2019 dhe 27.01.2020, mori në shqyrtim projektligjin “Për disa ndryshime dhe shtesa në ligjin nr. 9942, datë 26.06.2008, “Për parandalimin e çrregullimeve të shkaktuara nga pamjaftueshmëria e jodit në organizmin e njeriut” të ndryshuar, nismë e Këshillit të Ministrave.

Komisioni për Punën, Çështjet Sociale dhe Shëndetësinë e shqyrtoi këtë projektligj në cilësinë e komisionit përgjegjës, bazuar në nenet 32-38 të Rregullores së Kuvendit.
 
Për shqyrtimin e këtij projektligji  u caktua relator znj. Klodiana Spahiu.  

Në mbledhjet e Komisionit për të mbrojtur projektligjin dhe për të dhënë shpjegime për pyetjet e anëtarëve të Komisionit ishin të pranishëm Znj. Ogerta Manastirlliu, Ministre e Shëndetësisë dhe Mbrojtjes Sociale dhe përfaqësues të tjerë të kësaj ministrie, ndërsa në seancën dëgjimore morën pjesë përfaqësues nga  Drejtoria e Përgjithshme e Doganave, Instituti i Shëndetit Publik dhe UNICEF.

II. Baza ligjore Kushtetuese 

Projektligji i paraqitur për shqyrtim është propozuar nga Këshilli i Ministrave, në përputhje me nenet 78, 83, pika 1 të Kushtetutës së Republikës së Shqipërisë. Ai bazohet në nenet 78, 83 pika 1, të Kushtetutës dhe miratimi i tij i nënshtrohet rregullit të përgjithshëm për sa i përket shumicës.


III. Qëllimi, objektivat, efektet e synuar të propozimit dhe përmbajtja e projektligjit

Qëllimi i projektligjit:

Ky projektligj ka për qëllim të parandalojë çrregullimet e shkaktuara nga pamjaftueshmëria e jodit në organizmin e njeriut.

Hartimi i këtij projektligji synon përmirësimin e ligjit dhe forcimin e zbatimit të tij për rritjen dhe përmirësimin e standardeve për konsumimin e kripës së jodizuar në popullatën shqiptare.

Objektivat kryesore të këtij projektligji janë:

· Kontrolli në masën 100%  të kripës ushqimore të prodhuar nga stabilimentet e jodizimit të kripës ushqimore në Republikën e Shqipërisë

· Kontrolli në masën 100% të kripës ushqimore të importuar në Republikën e Shqipërisë, përmes marrjes në kohë të mostrës dhe analizës laboratorike për nivelin e jodit, në castin e futjes së kripës në pikat doganore në Republikën e Shqipërisë

· Monitorimi dhe kontrolli në masën 100% të mbulimit të territorit të vendit, nivelit të përmbajtjes së jodit në kripën ushqimore të prodhuar nëpërmjet monitorimit nga strukturat vartëse të Ministrisë së Shëndetësisë dhe Mbrojtjes Sociale.
	


Ky projektligj është i rëndësishëm për krijimin e një kuadri ligjor të nevojshëm për jodizimin universal të kripës për përdorim human, shtazor dhe industrinë ushqimore. Ai realizon të gjithë gamën e veprimtarive që nga importi, prodhimi dhe deri tek konsumatori, duke realizuar që njeriu në mënyre të drejtpërdrejtë, por edhe të tërthortë të konsumojë vetëm kripë të jodizuar.

Ndryshimet e propozuara kanë të bëjnë me mënyrën e kryerjes se kontrollit të kripës, analizat laboratorike për përcaktimin e nivelit të jodit në mostrën e kripës së jodizuar, në mënyrë që ato të bëhen sipas rekomandimeve të OBSH-së, ICCIDD-it dhe UNICEF-it, si dhe përcaktimin e institucioneve që do të kryejnë monitorimin dhe inspektimin e kontrollit të kripës së jodizuar, si dhe monitorimin, i cili kryhet nga drejtoritë rajonale dhe vendore të shëndetësisë, inspektimin, i cili kryhet nga inspektoriati që mbulon fushën e shëndetësisë. 

Përmbajtja e projektligjit:

Projektligji, “Për disa ndryshime dhe shtesa në ligjin nr. 9942, datë 26.06.2008, “Për parandalimin e çrregullimeve të shkaktuara nga pamjaftueshmëria e jodit në organizmin e njeriut” të ndryshuar, përbëhet nga 9 nene gjithsej.

· Në nenin e parë termi “ministri/a e/i shëndetësisë” zëvendësohen me “ministri/a përgjegjës/e për shëndetësinë”. 

· Në nenin 2 të projektligjit parashikohet ndryshimi i termave “Konsum direkt” dhe “Konsum indirekt”, të cilët zëvendësohen, përkatësisht me termat “Konsum i drejtpërdrejtë” dhe “Konsum i tërthortë”. 

· Në nenin 3 të projektligjit kemi shtimin e tre paragrafëve pas nenit 6 të cilët kanë të bëjnë me:

i. Lejimin e kripës ushqimore të pajodizuar vetëm me qëllimin e fortifikimit të kripës me jod, nga subjekte të licencuara për këtë qëllim, sipas legjislacionit në fuqi për licencimin
ii. Lejimin e përdorimit të kripës së pajodizuar në prodhimin e ushqimeve, përgatitja e të cilave parashikon domosdoshmërisht përdorimin e kripës së pajodizuar, ushqime të cilat do përcaktohen me udhëzim të përbashkët të Ministrit përgjegjës për shëndetësinë dhe ministrit përgjegjës për ushqimin.
iii. Lejimin e eksportimit të kripës së pajodizuar dhe i ushqimeve të prodhuara me kripë të pajodizuar në vende ku nuk ekziston ndalimi i përdorimit të kripës së pajodizuar.

· Në nenin 4 të projektligjit kemi një riformulim të nenit 12 të ligjit ekzistues, i cili ka të bëjë me kontrollin e kripës së jodizuar. Ky nen përcakton institucionet që do bëjnë kontrollin (inspektimin dhe monitorimin) e kripës së importuar.

· Neni 5 i projektligjit sjell një shtesë pas nenit 12, 12/1 e cila ka të bëjë me kontrollin e kripës së jodizuar në pikat doganore ku:

i. Kripa e jodizuar që importohet në Republikën e Shqipërisë, nga subjektet importuese i nënshtrohet kontrollit doganor, i cili realizohet nga autoriteti doganor, drejtoritë rajonale dhe vendore të shëndetësisë dhe inspektoriati që mbulon fushën e shëndetësisë.
ii. Për kripën e jodizuar të importit edhe në rastet kur në dokumentet shoqëruese është pasqyruar niveli i jodit, importuesi është i detyruar të kryejë analizën e laboratorike për nivelin e jodit në çastin e hyrjes së kripës në pikën doganore.
iii. Shpenzimet për marrjen e mostrave paguhen nga operatori i biznesit ushqimor përgjegjës për ngarkesën, tarifat e të cilave vendosen me Vendim të Këshillit të Ministrave.

· Në nenin 6 të projektligjit kemi një riformulim të nenit 13 të ligjit ekzistues, i cili ka të bëjë me monitorimin e kripës së jodizuar. Monitorimi do të kryhet në pikat e prodhimit në vend, në ato të importimit dhe në pikat e shitjes nga drejtoritë rajonale dhe vendore të shëndetësisë.

· Neni 7 i projektligjit sjell një shtesë pas nenit 13/1 të ligjit ekzistues, 13/2 e cila ka të bëjë me: 

i. kërkesat për gjurmueshmërinë e kripës për konsum human, shtazor dhe përdorim në industrinë ushqimore dhe 
ii. Çfarë përfshin informacioni i nevojshëm për gjurmueshmërinë.

· Në nenin 8 parashikohet në pikën 2 të nenit 21, pas fjalëve “… të nenit 11…” të shtohen “…dhe të pikës 3, të nenit 21…” 

· Në nenin 9 parashikohet hyrja në fuqi e tij.


Vlerësimi i Ligjshmërisë Kushtetuese dhe harmonizimi me legjislacionin në fuqi:
Projektligji është në përputhje me Kushtetutën dhe me legjislacionin përkatës që rregullon këtë fushë në vendet anëtare të BE-së.
Vlerësimi i përputhshmërisë së projektligjit me Acquis të BE-së: 
Projektligji “Për parandalimin e çrregullimeve të shkaktuara nga pamjaftueshmëria e jodit në organizmin e njeriut” të ndryshuar,” nuk synon përafrimin me legjislacionin komunitar.

IV. Shqyrtimi i projektligjit në komision. 

Komisioni për Punën, Çështjet Sociale dhe Shëndetësinë në kuadër të gjithpërfshirjes, transparencës dhe konsultimit publik, bazuar në Rregulloren e Kuvendit të Shqipërisë dhe ligjit nr. 146/2014 “Për njoftimin dhe konsultimin publik”, zhvilloi një process të gjerë konsultimesh përmes seancës dëgjimore. 

Gjatë shqyrtimit të projektligjit relatori i Komisionit, shpjegoi ndryshimet e propozuara përmes këtij projektiligji, si dhe pasojat që sjell pamjaftueshmëria jodike dhe  shqetësimet që  ajo shkakton   në shëndetin e popullatës, të cilat lidhen  kryesisht  me  shëndetin e fëmijëve dhe të grave shtatzëna, por edhe të  të rriturve  përgjatë  ciklit të jetës së tyre, ku  problematika të theksuara shihen te fëmijët në raport  me shëndetin fizik të tyre, por edhe atë mendor. 
Ky ligj propozon ndryshime  të fokusuara  në komponentet e  inspektimit, të monitorimit të kripës së  jodizuar për rolin e institucioneve që përfshihen në to, për përcaktimin e institucioneve  që do të bëjnë monitorimin, inspektimin e kripës, ndarjen  e  qartë të kompetencave  në procesin e  monitorimit  dhe dhënien e  detyrave   çdo institucioni, duke shmangur mbivendosjen dhe duke plotësuar boshllëqet që ekzistojnë aktualisht. 
Ajo çfarë është  e  rëndësishme lidhet me  ndarjen e përgjegjësive, të funksioneve dhe të kompetencave të strukturave, të cilat  do të realizojnë monitorimin dhe  inspektimin. Po ashtu e rëndësishme  dhe përcaktohet në këtë ligj është se vendoset një sistem  i ri,   që është sistemi i gjurmueshmërisë. Operatori i biznesit ushqimor do të krijojë dhe do të mbajë informacionin e nevojshëm për gjurmueshmërinë në të gjitha fazat e prodhimit, përpunimit, jonizimit të kripës dhe shpërndarjes së saj, si dhe do të ketë si kusht për të plotësuar: 

· mbajtjen e të dhënave mbi identitetin e çdo subjekti  tregtar apo personi juridik apo fizik, nga i cili operatori i biznesit ushqimor është furnizuar me kripë; 
· identitetin e çdo subjekti tregtar, të cilin operatori i biznesit ushqimor e ka furnizuar me kripë.

Bazuar në nenin 37 të Rregullores së Kuvendit, Komisioni zhvilloi një mbledhje të përbashkët me Komisionin e  Veprimtarisë Prodhuese, Tregtisë dhe Mjedisin, në të cilën u diskutua mbi nevojën e përmirësimeve në projektligj, si dhe u prezantuan propozimet konkrete për ndryshime.

Komisioni për Punën, Çështjet Sociale dhe Shëndetësinë në mbledhjen e datës 27.01. 2020, shqyrtoi raportin e Komisionit të Veprimtarisë Prodhuese, Tregtisë dhe Mjedisin, në cilësinë e Komisionit për dhënie mendimi dhe amendamentet e propozuara nga deputetët: Z. Balla dhe Z. Bare.
Propozimet e depozituara nga deputeti, z. Taulant Balla, konsistojnë në riformulimin e nenit 9, i cili ka lidhje me përjashtimet nga detyrimi për fortifikimin me jod të kripës, pra bëhet fjalë vetëm për rastin e kripës që importohet si lëndë e parë me qëllim fortifikimin dhe për kripën që importohet e pajodizuar, por me destinacion prodhimin e ushqimeve për eksport. Kompanitë që prodhojnë këto ushqime nuk janë të detyruara, sipas këtij amendamenti, të përdorin kripë të jodizuar, sepse tregjet ku eksportohen jo detyrimisht e kanë këtë kërkesë, pasi jo të gjitha vendet kanë defiçencë jodi.
Në amendamentin e zotit Balla ka edhe një propozim tjetër, që në rastet përjashtimore t’u lihet si e drejtë ministrit të Bujqësisë dhe ministrit të Shëndetësisë, që me një udhëzim të përbashkët të listojnë ato llojë ushqimesh që lejohen të tregtohen pa kripë të jodizuar në vend. 
Propozimi i depozituar nga deputeti z. Besnik Baraj, është në mbështetje të shqetësimeve të operatorëve të biznesit, nëpërmjet të cilit propozon ndryshimin e nenit 12/1, për të hequr detyrimin e subjekteve importuese të kripës, për të paguar kryerjen e analizës në pikën doganore, në rastin kur ky produkt shoqërohet me dokumentacion analizash të rregullta, duke e lënë në të drejtën e doganës, që në mënyrë frekuente të kryejë kontrolle për çdo lloj produkti.
Gjatë shqyrtimit të projektligjit nen për nen, diskutimet e deputetëve u fokusuan në një ndër propozimet e Komisionit të Veprimtarisë Prodhuese, Tregtisë dhe Mjedisin, i cili lidhej me lejimin e përdorimit të kripës së pajodizuar në prodhimin e ushqimeve, përgatitja e të cilave nuk parashikon domosdoshmërisht përdorimin e kripës së jonizuar, si dhe në rastet kur kripa shërben si një ndër inputet e procesit teknologjik, me qëllim konservimin e ndërmjetëm, regjiën, reaksionet kimike të procesit të përpunimit, pra rastet kur produkti është i destinuar për përpunim të mëtejshëm.
Ky propozim nuk u mor parasysh pasi lë shteg për keqinterpretim dhe mundësinë që disa produkte ushqimore të përpunuara të mos përdorin kripë të jodizuar, duke ditur që nuk ekziston asnjë listë e ushqimeve që në procesin e tyre teknologjik të përjashtojnë përdorimin e kripës së jodizuar, si dhe rrezikon seriozisht qëllimin përfundimtar të ligjit  mbrojtjen e konsumatorëve dhe sidomos grupeve më vulenerabël të saj sic janë nënat dhe fëmijet nga pasojat e pamjaftueshmërisë jodike.
Anëtarët e tjerë të komisionit, theksuan rëndësinë e këtij projektligji në kuadër të përmirësimit të të gjitha masave që do të  ndërmerren në funksion të eliminimit të pamjaftueshmërisë jodike në shëndetin e popullatës. 
Përfundime dhe ndryshimet e projektligjit:
Në përfundim Komisioni për Punën, Çështjet Sociale dhe Shëndetësinë, duke vlerësuar si tejet pozitive përmirësimin e të gjitha masave të nevojshme që do të ndërmerren në funksion të eleminimit të pamjaftueshmërisë jodike në shëndetin e popullatës, si dhe duke marrë parasysh disa nga propozimet e UNICEF, Komisionit të Veprimtarisë Prodhuese, Tregtisë dhe Mjedisin, si dhe të Deputetit z. Balla me votat pro të gjithë të pranishmëve e miratoi projektligjin, në parim, nen për nen dhe në tërësi me ndryshimet e mëposhtme:


· Në nenin 1 të projektligjit në fund të fjalisë shtohen fjalët: “dhe emërtimi “inspektoriati që mbulon fushën e shëndetit” zëvendësohet me emërtimin “struktura përgjegjëse për inspektimin në fushën e shëndetit”

· Neni 3 i projektligjit ndryshon si më poshtë vijon: 

“Neni 3

Në nenin 9 pas paragrafit të parë shtohen paragrafët me përmbajtje si më poshtë vijon:

“duke përjashtuar rastet si më poshtë vijon:

a) Importimin e kripës ushqimore të pajodizuar vetëm me qëllimin e fortifikimit të kripës me jod, nga subjekte të licencuara për këtë qëllim, sipas legjislacionit në fuqi për licencimin, duke garantuar gjurmueshmërine. 
b) Importimin e kripës ushqimore të pajodizuar, me qëllim përdorimin e saj në produktet ushqimore të destinuara për eksport duke garantuar gjurmueshmërinë
c) Eksportimin e kripës së pajodizuar dhe i ushqimeve të prodhuara me kripë të pa jodizuar, duke garantuar gjurmueshmërinë 

· Neni 4 i projektligjit ndryshon si më poshtë vijon

“Neni 4

Neni 12 riformulohet, si më poshtë vijon:

“Neni 12
Kontrolli i nivelit të jodit në kripë 

1. Kripa e jodizuar e prodhuar në vend ose e importuar , e destinuar të tregetohet në Republikën e Shqipërisë, është objekt kontrolli, i cili perfshin veprimtaritë e mëposhtme:

a. Monitorimin, i cili kryhet nga drejtoritë rajonale dhe vendore të shëndetësisë 
b. Inspektimin, i cili kryhet nga struktura përgjegjëse për inspektimin në fushën e shëndetit.

2. Kontrolli i nivelit të jodit në kripë, në subjektet prodhuese të kripës ushqimore të jodizuar, bëhet për çdo parti malli, përpara hedhjes së saj në treg, nga struktura rajonale e shëdetësisë. Për kryerjen e analizave të kripës,  struktura rajonale përdor laboratorët e brendshëm të saj. 
3. Kontrolli i nivelit të jodit në kripën ushqimore të prodhuar në vend, ose të importuar, e destinuar të tregtohet në Republikën e Shqipërisë, bëhet nëpërmjet analizave laboratorike, në përputhje me legjislacionin në fuqi dhe sipas rekomandimeve të OBSH-së, ICCIDD-it dhe UNICEF-it”. 
4. Shpenzimet për marrjen e mostrave dhe kryerjen e analizave laboratorike të nevojshme për kontrollin e kripës së jodizuar përballohen nga subjektet prodhuese ose importuese të kripës së jodizuar. Tarifat përcaktohen me vendim të Këshillit të Ministrave.
5. Kripa e jodizuar që importohet në Republikën e Shqipërisë nga subjektet importuese, i nënshtrohet kontrollit për nivelin e jodit, në pikat doganore (degët doganore kufitare). Ky kontroll realizohet nga autoriteti doganor, drejtoritë rajonale dhe vendore të shëndetësisë brenda juridiksionit të tyre dhe inspektorati që mbulon fushën e shëndetësisë. 
6. Për kripën e jodizuar të importit edhe në rastet kur në dokumentet shoqëruese është pasqyruar niveli i jodit , importuesi është i detyruar të kryejë analizën laboratorike në laboratorët e strukturës rajonale të shëndetësisë për nivelin e jodit në castin e futjes së kripës në pikën doganore. 

· Neni 5 i projektligjit ndryshon si më poshtë vijon

“Neni 5

Neni 13 riformulohet si vijon:

“Neni 13
Monitorimi i nivelit të jodit në kripë 

1. Monitorimi është procesi sistematik i mbledhjes së mostrave të kripës së jodizuar, analizimit dhe përdorimit të informacionit, me qëllim sigurimin e niveleve të jodit në kripën e destinuar për konsum njerëzor e shtazor dhe për përdorim në industrinë ushqimore, sipas përcaktimeve të këtij ligji.
2. Monitorimi i nivelit të jodit në kripë në pikat e prodhimit në vend apo në ato të importimit dhe në pikat e shitjes me pakicë/shumicë, kryhet nga drejtoritë rajonale dhe vendore të shëndetësisë brenda juridiksionit të tyre, në përputhje me legjislacionin që rregullon veprimtarinë e këtij insitutcioni.
3. Prodhuesi i kripës së jodizuar në vend dhe importuesi i saj janë përgjegjës për sigurimin e nivelit të jodit në kripë në përputhje me standartet e këtij ligji
4. me standartet e këtij ligji

· Neni 6 i projektligjit ndryshon si më poshtë vijon:


“Neni 6
Pas nenit 13/1 shtohet neni 13/2, me këtë përmbajtje: 

“Neni 13/2
Kërkesat për gjurmueshmërinë e kripës për konsum njerëzor, shtazor dhe përdorim në industrinë ushqimore

1. Operatori i  biznesit ushqimor krijon dhe mban  informacionin e nevojshëm për gjurmueshmërinë në të gjitha fazat e prodhimit, përpunimit, jodizimit  të kripës dhe shpërndarjes së saj. 
2. Informacioni i nevojshëm për gjurmueshmërinë përfshin këto të dhëna:
a) Identifikimin e çdo subjekti tregtar/personi juridik apo fizik, nga i cili operatori i biznesit ushqimor është furnizuar me kripë; 
b) Identifikimin e çdo subjekti tregtar, të cilin operatori i biznesit ushqimor e ka furnizuar me kripë të jodizuar. 
c) Sasinë e kripës së furnizuar dhe nivelin e jodit në momentin e furnizimit.
d) Datën e skadencës së kripës së furnizuar.
3. Operatori i biznesit ushqimor ruan të dhënat e përcaktuara në pikën 2, të këtij neni, për jo më pak se 3 vjet dhe siguron që këto të dhëna t’i jepen menjëherë ministrisë përgjegjëse për shëndetësinë dhe inspektoratit përgjegjës për shëndetësinë. 
4. Kripa ushqimore e nxjerrë në treg, ose që mund të nxirret në treg, duhet të etiketohet e të identifikohet nëpërmjet dokumenteve dhe çdo lloj informacioni tjetër, për të siguruar gjurmueshmërinë”. 

· Neni 7 i projektligjit ndryshon si më poshtë vijon

“Neni 7

Në nenin 17 në fund të pikës 1 dhe 2 shtohen fjalët me përmbajtje si më poshtë vijon:

“me përjashtim të rasteve të parashikuara në këtë ligj” 

· Neni 8 i projektligjit ndryshon si më poshtë vijon:

“Neni 8

Ngarkohet Këshilli i Ministrave brenda  6 muajve nga hyrja në fuqi e këtij ligji, të nxjerrë aktin nënligjor në zbatim të nenit 4, pika 4 të këtij ligji” 



                
           RELATOR 							KRYETAR 
      
        Klodiana Spahiu                                                                        Enver Roshi

